Vir dié doel hef die munisipaliteit eiendomsbelasting vir openbare dienste, wat strek vanaf paaie, straatligte en parkering tot sportvelde en biblioteke, maar ook vir die ontwikkeling wat binne sy gebied vir die spesifieke jaar beoog word. Grondeienaars in die landelike gebied word hard geslaan deur dié belasting, omdat hulle nie die dienste wat normaalweg in dorpe en stede voorsien word, kry nie.